CELEX: 62019CN0145
Language: el
Date: 2019-02-20 00:00:00
Title: Υπόθεση C-145/19 P: Αναίρεση που άσκησε στις 20 Φεβρουαρίου 2019 ο Mohamed Hosni Elsayed Mubarak κατά της αποφάσεως που εξέδωσε το Γενικό Δικαστήριο (πέμπτο τμήμα) στις 12 Δεκεμβρίου 2018 στην υπόθεση T-358/17, Mubarak κατά Συμβουλίου

29.4.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 148/26
            
         
      Αναίρεση που άσκησε στις 20 Φεβρουαρίου 2019 ο Mohamed Hosni Elsayed Mubarak κατά της αποφάσεως που εξέδωσε το Γενικό Δικαστήριο (πέμπτο τμήμα) στις 12 Δεκεμβρίου 2018 στην υπόθεση T-358/17, Mubarak κατά Συμβουλίου
      (Υπόθεση C-145/19 P)
      (2019/C 148/24)
      Γλώσσα διαδικασίας: η αγγλική
      
         Διάδικοι
      
      
         Αναιρεσείων: Mohamed Hosni Elsayed Mubarak (εκπρόσωποι: D. Anderson QC, B. Kennelly QC, J. Pobjoy, Barrister, G. Martin, C. Enderby Smith, F. Holmey, Solicitors)
      
         Αντίδικος κατ’ αναίρεση: Συμβούλιο της Ευρωπαϊκής Ένωσης
      
         Αιτήματα
      
      Ο αναιρεσείων ζητεί από το Δικαστήριο:
      
                  1.
               
               
                  να αναιρέσει την αναιρεσιβαλλόμενη απόφαση·
               
            
                  2.
               
               
                  να αποφανθεί το ίδιο οριστικά επί της υπό κρίση υποθέσεως, ακυρώνοντας τις προσβαλλόμενες πράξεις στο μέτρο που αφορούν τον αναιρεσείοντα·
               
            
                  3.
               
               
                  επικουρικώς, να αναπέμψει την υπόθεση στο Γενικό Δικαστήριο, προκειμένου αυτό να αποφανθεί εκ νέου δεσμευόμενο από τη νομική εκτίμηση του Δικαστηρίου· και
               
            
                  4.
               
               
                  να καταδικάσει το Συμβούλιο στα δικαστικά έξοδα του αναιρεσείοντος στη δίκη ενώπιον του Δικαστηρίου και του Γενικού Δικαστηρίου.
               
            
         Λόγοι αναιρέσεως και κύρια επιχειρήματα
      
      Με τον πρώτο λόγο αναιρέσεως προβάλλεται ότι το Γενικό Δικαστήριο υπέπεσε σε πλάνη καθόσον έκρινε ότι το Συμβούλιο δεν όφειλε να εξακριβώσει κατά πόσον οι αιγυπτιακές αρχές σεβάστηκαν τα θεμελιώδη δικαιώματα του αναιρεσείοντος που απορρέουν από το δίκαιο της Ένωσης.
      Με τον δεύτερο λόγο αναιρέσεως προβάλλεται ότι το Γενικό Δικαστήριο υπέπεσε σε πλάνη καθόσον έκρινε ότι το Συμβούλιο δεν όφειλε να εξακριβώσει κατά πόσον οι δικαστικές διαδικασίες και η έρευνα σχετικά με τον αναιρεσείοντα αφορούν πράξεις ικανές να υπονομεύσουν το κράτος δικαίου στην Αίγυπτο.
      Με τον τρίτο λόγο αναιρέσεως προβάλλεται ότι το Γενικό Δικαστήριο υπέπεσε σε πλάνη καθόσον έκρινε ότι το Συμβούλιο δεν υπέπεσε σε πρόδηλη πλάνη εκτιμήσεως στηριζόμενο στην υπ’ αριθ. 8897 υπόθεση (υπόθεση σχετική με την ανακαίνιση ιδιωτικής έπαυλης).
      Με τον τέταρτο λόγο αναιρέσεως προβάλλεται ότι το Γενικό Δικαστήριο υπέπεσε σε πλάνη καθόσον έκρινε ότι το Συμβούλιο δεν υπέπεσε σε πρόδηλη πλάνη εκτιμήσεως στηριζόμενο στην υπ’ αριθ. 756 υπόθεση (ισχυρισμός για δωροδοκία της Al-Ahram Establishment) στην υπ’ αριθ. 53 υπόθεση (ισχυρισμός για δωροδοκία της Dar El Tahrir).